**Отчет по ключови индикатори за изпълнение на политиките и целеви стойности за първото полугодие на 2021 г. на Министерството на външните работи**

За целите на програмното бюджетиране и предвид административното и функционалното разпределение в дейността на Министерството на външните работи, с оглед отчетност и ефективност са формулирани три политики - *„Развитие на ефективна дипломатическа служба”*, „*Публична дипломация”*, *„Активна двустранна и многостранна дипломация”* и *единадесет програми*. В тази рамка се систематизират разнородните дейности на дипломатическата служба в изпълнение на целите и осъществяване на мерките, разписани в Програмата за управление на Правителството на Република България за периода 2017-2021 г., както и в изпълнение на редица други ключови стратегически документи като Стратегия за национална сигурност и актуализирана Стратегия за национална сигурност; Национална стратегия за българските граждани и историческите български общности по света; Национална програма за развитие 2030; Средносрочна програма за помощ за развитие и хуманитарна помощ на Република България за периода 2020-2024 г.; актуализирана Стратегия за развитие на електронното управление в Република България 2019-2025 и други.

* ***Отговорност за разпределението на публичните разходи за политиката***

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Класификационен код** | **ОБЛАСТИ НА ПОЛИТИКИ И БЮДЖЕТНИ ПРОГРАМИ** | **Закон** | **Уточнен план** | **ОТЧЕТ** | | | | | | |
| **Общо консолидирани разходи** | **Ведомствени разходи** | | | **Администрирани разходи** | | |
|  | **(в хил. лв.)** | Общо разходи | *По бюджета на ПРБ* | *По други бюджети и сметки за средства от ЕС* | Общо разходи | *По бюджета на ПРБ* | *По други бюджети и сметки за средства от ЕС* |
| **1100.00.00** | **Общо разходи** | 150 557,9 | 153 126,74, | 72 048,25 | 63 046,55 | 62 972,36 | **74,18** | 9 001,70 | 9 001,70 | 0 |
| 1100.01.00 | Политика в областта на развитието на ефективна дипломатическа служба | 128 447,7 | 135 061,41 | 61 135,26 | 61 135,26 | 61 135,26 | **0** |  |  | 0 |
| 1100.02.00 | Политика в областта на публичната дипломация | 1 189,7 | 1 162,22 | 544,99 | 544,99 | 508,73 | **36,250** | 0,00 | 0,00 | 0 |
| 1100.03.00 | Политика в областта на активната двустранна и многостранна дипломация | 20 920,5 | 16 903,12 | 9 368,00 | 366,30 | 328,37 | **37,930** | 9 001,70 | 9 001,70 | 0 |

**Област на политика: „Развитие на ефективна дипломатическа служба”**

През първото полугодие на 2021 г. МВнР продължи да осъществява своята дейност, на базата на прецизен анализ, планиране и реализиране на подбора, развитието и квалификацията на служителите, с цел подобряване на ефективността в работа на структурните звена на министерството, в изпълнение на външнополитическите приоритети на страната. През отчетния период продължи процесът по управление на професионално- кариерно развитие на дипломатическите служители, усъвършенстването на професионалната и езикова квалификация на служителите в дипломатическата служба, повишаването в дипломатически ранг, годишното атестиране на служителите и ежегодната ротация в дипломатическата служба.

За подобряване функционирането на ведомството, продължиха дейностите за оптимизиране на електронната документооборота система в министерството и междуведомствената административна комуникация.

Продължиха постоянните усилия за развитие и поддържане на информационните и техническите способности в МВнР, в т.ч. и българските задгранични представителства.

Предвид продължаващата пандемична обстановка, продължи работата на 24-часовия информационен колцентър в МВнР, на който гражданите получават денонощно информация и/или подават сигнали в случай на криза или инцидент. Също така продължи поддържането и своевременното актуализиране на интерактивната карта на света на интернет страницата на МВнР – „Корона вирусът – как да пътуваме“, в която се помества и актуализира 24/7 с информация за условията и мерките за пътуване в условията на пандемията за всяка една държава.

|  |  |  |
| --- | --- | --- |
| **КЛЮЧОВИ ИНДИКАТОРИ ЗА ИЗПЪЛНЕНИЕ И ЦЕЛЕВИ СТОЙНОСТИ**  **Област на политика „Развитие на ефективна дипломатическа служба“** | | |
| **Наименование на индикатора** | **Мерна единица** | **Отчет полугодие 2021 г.** |
| **Управление на човешките ресурси** | Заседания на Кариерна комисия | 3 |
| **Оптимално управление и поддръжка на сградния фонд** | Планови ремонти | Посочени са в целевите стойности на показателите за изпълнение в Програма 1100.01.01 на програмния бюджет на МВнР |
| **Ефективно финансово и бюджетно управление** | Финансово обезпечаване на дипломатическата служба | 100 % |
| **Развитие на информационни системи и технологии** | Степен на привеждане на ведомствената информационна и комуникационна инфраструктура в съответствие с програмата за електронно управление и изискванията за защита на информацията | Посочени са в целевите стойности на показателите за изпълнение в Програма 1100.01.01 на програмния бюджет на МВнР |
| **Изграждане, поддържане и развитие на системите за сигурност в ЦУ и ЗП** | Брой придобити ДМА | Посочени са в целевите стойности на показателите за изпълнение в Програма 1100.01.01 на програмния бюджет на МВнР |

**По отношение на набелязаните ключови индикатори следва да се отчете:**

**Управление на човешките ресурси:**

През първото полугодие на 2021 г. бяха организирани и проведени 3 редовни заседания на Кариерната комисия към Министъра на външните работи. Бяха разгледани постъпилите кандидатури във връзка с обявените на подлежащите на допълнителна ротация 2021 незаети и предсрочно овакантяващи се дипломатически и административно-технически длъжности в дипломатическите и консулските представителства на Република България, както и постъпилите кандидатури за заемане на свободните и освобождаващи се през настоящата година в рамките на обратната ротация длъжности в структурните звена на ЦУ на МВнР. Също така бяха разгледани постъпилите кандидатури за участие в конкурентен подбор за заемане на 13 свободни и освобождаващи се ръководни длъжности в ЦУ на МВнР.

**Оптимално управление и поддръжка на сградния фонд:**

В сградата на МВнР – ЦУ, гр. София, ул. „Ал. Жендов“ №2 е извършен ремонт на 50 кабинета и работни помещения. Извършени са довършителни работи вследствие на основен ремонт (смяна на вертикални щрангове) в сграда от ведомствения жилищен фонд на министерството. Предприети са мерки за отстраняване на гаранционни дефекти от извършен ремонт на хидроизолацията в подземните гаражи и киносалон в сградата на ЦУ и подмяна на съществуваща алуминиева дограма с нова алуминиева дограма в помещения на ЦУ. Извършена е подмяна на офис мебелите в 25 работни помещения.

**Ефективно финансово и бюджетно управление:**

В рамките на министерството бяха осигурени финансово-счетоводната и материална отчетност и бюджетния процес. Във връзка с подготовката и провеждането на избори за НС на 04.04.2021 г. и 11.07.2021 г., беше създадена организация за финансовото обезпечаване на краткосрочно командированите от ЦУ на МВнР служители, цялостната предварителна, текуща и последваща финансова отчетност, оформление на изискваните документи, също така и по отношение на останалите съпътстващи дейности касаещи логистика, материали, услуги и други.

Осъществяван е предварителен контрол за законосъобразност съгласно ЗФУКПС от финансови контрольори в ЦУ на МВнР преди поемане на задължение за приход/разход и/или преди извършване на разход, в резултат на което са предотвратени редица незаконосъобразни разходи/поемане на задължения, отстранени са своевременно пропуски и несъответствия, не са допуснати нарушения на финансовата дисциплина.

**Развитие на информационни системи и технологии:**

През първата половина на 2021 г. бяха реализирани комплекс от мерки за повишаване на нивото на мрежовата и информационна сигурност в МВнР, включващи:

* Конфигуриране на активното мрежово оборудване и профилактика на компютрите в откритата мрежа и в мрежата на НВИС в две посолства;
* Своевременно е оказвано съдействие за разрешаване на възникнали технически проблеми в задграничните представителства на Република България и обезпечаване на същите с нова компютърна техника и съдействие за закупуване на място;.
* През отчетния период, в качеството на дирекция-заявител по утвърдения план-график за провеждане на обществени поръчки по ЗОП на МВнР за 2021 г., както и при възникнала необходимост извън посочения план-график, бяха изготвени документации и технически задания за стартиране на 12 процедури по ЗОП;
* Разработена бе секторна стратегия за развитие на електронното управление в МВнР „Е-външна политика, консулски услуги и българска диаспора 2021-2025“.

**Област на политика: „Публична дипломация”**

В условията на съвременната информационна среда, присъствието в публичното пространство се осъществява в значителна степен чрез използването на съществуващите благодарение на интернет и мобилните мрежи форми на комуникация, в т.ч. социални мрежи, електронни страници, чрез които се постига мигновен достъп до информация.

|  |  |  |
| --- | --- | --- |
| **КЛЮЧОВИ ИНДИКАТОРИ ЗА ИЗПЪЛНЕНИЕ И ЦЕЛЕВИ СТОЙНОСТИ**  **Област на политика „„Публична дипломация““** | | |
| **Наименование на индикатора** | **Мерна единица** | **Отчет полугодие 2021 г.** |
| Публични дейности, организирани от ДИ | Брой | Посочени са в показателите за изпълнение в Програма 1100.02.01 на програмния бюджет на МВнР |
| Служители от МВнР и държавната администрация, обучавани в програми на Дипломатическия институт | Брой | Посочени са в показателите за изпълнение в Програма 1100.02.01 на програмния бюджет на МВнР |
| Реализирани проекти/инициативи със задграничните мисии, с българските артистични общности в чужбина и други партньори от ДКИ | Брой | Посочени са в показателите за изпълнение в Програма 1100.02.02 на програмния бюджет на МВнР |
| Управление и поддържане на Художествения фонд, експозиции в галерия „Мисията” | Брой | Посочени са в показателите за изпълнение в Програма 1100.02.02 на програмния бюджет на МВнР |
| Дейности и продукти на ДКИ, насочени към основните партньори. | Брой | Посочени са в показателите за изпълнение в Програма 1100.02.02 на програмния бюджет на МВнР |
| Публична дейност на МВнР | Степен на откритост на външнополитическите действия в съответствие с нормативните документи | 100 % |

**По отношение на набелязаните ключови индикатори следва да се отчете:**

**Публични дейности, организирани от ДИ**

В отчетния период бяха организирани 3 публични лекции и конференции по различни външнополитически теми. В сътрудничество с чуждестранни партньори бяха проведени 6 публични прояви.

**Служители от МВнР и от държавната администрация, обучавани в програми на Дипломатическия институт**

През първото полугодие на 2021 г. Дипломатическият институт проведе 12 обучителни курса и семинара, в т.ч. и курс по чуждоезикова подготовка за служителите на министерството.

**Реализирани проекти/инициативи със задграничните мисии, с българските артистични общности в чужбина и други партньори от ДКИ**

През отчетния период, ДКИ съвместно със ЗП промотираха български филмови продукции и подпомагаха българско участие в международни филмови фестивали. Институтът предостави на програмите на мисиите 5 изложби от проекта „Пътуващи експозиции“. Изготвени са дигитални продукти, с които ЗП да отбележат значими за България дати и събития.

**Публичност на дейността на МВнР**

През първото полугодие на 2021 г. дейността на министъра и ведомството бе публично представяна чрез изготвяне и публикуване на съобщения до медиите от двустранни срещи, визити, участия в международни конференции и форуми и други събития от обществено значим характер. Бяха изготвяни изявления на министъра и бяха подготвяни интервюта за медиите. Поддържано бе унифицираното присъствие на МВнР и задграничните представителства на Република България в интернет, включително чрез ежедневно обновяване на интернет страницата и профилите на министерството и на министъра в социалните мрежи.

# Област на политика: „активна двустранна и многостранна дипломация“

През 2021 г. продължи разработването и отстояването на последователни аргументирани национални позиции за защита на българските интереси, в съответствие с външнополитическите приоритети на страната.

**Специфичният характер на политиката ограничава възможностите за нейното остойностяване с мерни единици.** За целите на бюджетирането бяха подбрани определени индикатори, които да позволят мониторинг с условността, че ефектът от политиката като цяло е гарантирането на националната сигурност на страната и отстояването на българските интереси. Дейностите са комплексни и с развитие, което надхвърля рамката на програмното бюджетиране.

|  |  |  |
| --- | --- | --- |
| **КЛЮЧОВИ ИНДИКАТОРИ ЗА ИЗПЪЛНЕНИЕ И ЦЕЛЕВИ СТОЙНОСТИ**  **Област на политика „Активна двустранна и многостранна дипломация“** | | |
| **Наименование на индикатора** | **Мерна единица** | **Отчет полугодие 2021 г.** |
| Ефективност на консулските служби на Република България в услуга на български и чуждестранни граждани | Степен на ефективност | Преобладаващо висока степен, съгласно стойностите на показателите за изпълнение в програма 1100.03.05 |
| Защита на правата и интересите на български физически и юридически лица и българските общности зад граница | Степен на ефективност/ удовлетвореност | Преобладаващо висока степен, съгласно показателите на изпълнение в програма 1100.03.05 |
| Защита на българските интереси пред Съда на ЕС и Общия съд на ЕС | Степен на защита | Преобладаващо висока степен, съгласно показателите на изпълнение в програма 1100.03.03 |
| Защита на националните интереси в приоритетни за Република България, ЕС и НАТО области на външната политика чрез съблюдаване на международното право | Степен на защита на националните интереси | Преобладаващо висока степен, съгласно показателите на изпълнение в програма 1100.03.01 |
| Управление на българската помощ за развитие | Степен на усвояемост и съотносимост към приоритетите на българската външна политика | 38.5% съгласно показателите на изпълнение в програма 1100.03.07 |
| Изпълнение на националните цели и приоритети, чрез участието на България във формирането на политики на ЕС и НАТО | Подготовка и степен на реализация на български позиции и инициативи | Преобладаващо висока степен, съгласно стойностите на показателите за изпълнение в Програма 1100.03.01 и 1100.03.04 |
| Ефективно изпълнение на националните цели и приоритети на Република България в Европейския съюз посредством координирана и последователна политика | Степен на ефективност | Преобладаващо висока степен, съгласно показателите на изпълнение в програма 1100.03.04 |
| Участие в Съвета на ЕС и неговите подготвителни органи | Степен на защита на българските интереси | Преобладаващо висока степен, съгласно показателите на изпълнение в програма 1100.03.01 и 1100.03.04 |
| Изпълнение на националните цели и приоритети, чрез участието на България във формирането на политики на ООН | Подготовка и степен на реализация на български позиции и инициативи | Преобладаващо висока степен, съгласно стойностите на показателите за изпълнение в Програма 1100.03.03 |
| Активни и прагматични двустранни отношения | Равнище и интензитет на политическия диалог, подписани двустранни споразумения и степен на тяхната реализация, подготвени, разменени двустранни посещения и др. | Преобладаващо висока степен, съгласно стойностите на показателите за изпълнение в програми 1100.03.02 и 1100.03.04 |
| Дейност на България в глобални и регионални международни организации и други многостранни формати | Постигнат успех за български инициативи и кандидатури | Съгласно показателите на изпълнение в програма 1100.03.03 |

**По отношение на набелязаните ключови индикатори следва да се отчете:**

**Ефективност на консулските служби на Република България в услуга на български и чуждестранни граждани**

През 2021 г. продължиха усилията за постигане на основните цели на тази програма - да се изгради необходимата инфраструктура и материална среда, да продължи повишаването на квалификацията и обучението на консулски служители и да се изготвят съответните нормативни и административни документи, които да съответстват на изискванията за присъединяване към Шенгенското пространство, което да позволи, след постигане на членство, да се осигурят условия за ефективно прилагане на правото и практиката на Шенген. Подготвени бяха изменения в Закона за чужденците в Република България и в Закона за българските лични документи.

От 17.02.2021 г. стана достъпна автоматизираната информационна система за електронни услуги на МВнР, която дава възможност на българските граждани в чужбина да подновяват своите български лични документи по електронен път без необходимостта да разполагат с квалифициран електронен подпис, както и възможността да заплатят за услугата изцяло по електронен път.

**Защита на правата и интересите на български физически и юридически лица и българските общности зад граница**

Продължи работата на консулските длъжностни лица и служителите на МВнР за защита правата на българските граждани, задържани в различни места за лишаване от свобода на територията на държавите на акредитация, изразяваща се в съдействие за изясняване на причините за арест, местонахождение на задържаните, назначаване при нужда на служебни адвокати и преводачи, спазване на основните им човешки права, осигуряване на адекватно на здравословното им състояние и условията медицинско обслужване, проява на същото отношение към тях, както към гражданите на приемащата страна, намиращи се в същите затвори и изправителни заведения, предаване на кореспонденция между задържаните и близките им, предоставяне на информация за хода на образуваните производства и съдебни дела и др.

МВнР, съвместно със задграничните представителства, продължи да оказва съдействие на българските граждани, гражданите на ЕС и граждани на трети страни за пътуването до и през България, респ. до държавите им по произход, в условията на рестрикциите, свързани с COVID-19.

**Защита на България пред Съда на ЕС и Общия съд на ЕС**

В периода 1 януари – 30 юни 2021 г. се работи по две дела срещу Република България за установяване на неизпълнение на задължения, произтичащи от правото на Съюза. И двете дела са в областта на околната среда.

България подаде жалба пред Общия съд на ЕС за отмяна на Решение за изпълнение (ЕС) 2021/261 на Комисията от 17 февруари 2021 година за изключване от финансиране от страна на Европейския съюз на някои разходи, направени от държавите членки по линия на Европейския фонд за гарантиране на земеделието (ЕФГЗ) и на Европейския земеделски фонд за развитие на селските райони.

През посочения период продължи работата по заведените от Република България три дела относно отмяната, частично или в цялост, на три законодателни акта от т.нар. Пакет за Мобилност I.

**Управление на българската помощ за развитие**

През шестмесечието беше постигната висока степен на изпълнение на следните програмни цели:

* Развитие на сътрудничество за развитие като част от външната политика на България, на усилията за постигане на устойчиво развитие, укрепване на международния мир, сигурност и стабилност на основата на ценностите на демокрацията, плурализма, върховенство на закона и зачитането на правата на човека;
* Осигуряване на прозрачност, публичност, видимост и популяризиране на българската помощ за развитие в страните-партньори, вкл. чрез общи и координирани действия с държавите членки на ЕС, Европейската комисия, както и с други донори.
* Координирано осъществяване на българската политика на сътрудничество за развитие с общата политика на Европейския съюз, новия Европейски консенсус за развитие от 2017 г. и Европейския консенсус за хуманитарна помощ от 2007 г.;
* Участие на България в заседанията на Комитета по помощта за развитие на ОИСР и неговите субсидиарни формации;
* Съдействие за постигане на Целите за устойчиво развитие от Дневен ред 2030 на ООН в страните-партньори.

Изпълнението на целите продължава да е силно повлияно от разпространението на COVID-19 и необходимостта от оказване на навременна помощ за посрещане на по-спешните нужди на страните-партньори за борба с кризата.

**Изпълнение на националните цели и приоритети, чрез участието на България във формирането на политики на ЕС и НАТО**

Основните усилия през отчетния период бяха насочени към осигуряване на активното участие на България в процесите на формиране и прилагане на Общата външна политика и политика на сигурност на ЕС и Общата политика на сигурност и отбрана на ЕС в условията на пандемията от COVID-19. В съответствие с планираните финансови ресурси, заложените за отчетния период цели бяха постигнати в голямата си част, като българските позиции и действия се основаваха на принципите на приемственост, последователност, отчитане на националните интереси и изпълнение на поетите от страната ни международни ангажименти.

Активното участие на България в процесите и актуалния дневния ред на НАТО бе водещ външнополитически приоритет. Основни събития първата половина на 2021 г. бяха присъствената среща в Брюксел на държавните и правителствените ръководители на НАТО (14 юни 2021 г.), подготвена от срещата на външните министри в Брюксел (23-24 март), извънредната съвместна видеокоферентна среща на външните министри и на отбраната на 14 април и видеоконферентните срещи на външните министри и на министрите на отбраната на 1 юни т. г.

**Ефективно изпълнение на националните цели и приоритети на Република България в Европейския съюз посредством координирана и последователна политика**

През отчетния период, МВнР последователно отстоява националните приоритети в разработването и реализирането на политиките на ЕС по ключови теми като: разширяването на ЕС, миграцията, върховенството на правото, отношения между Европейския съюз и Обединеното кралство и др. Кризата, породена от пандемията от пандемията от COVID-19, продължи да оказва влияние върху работата на Министерството както по отделните досиета в рамките на ЕС, така и в контекста на общите усилия на ЕС за преодоляване на кризата в различните ѝ измерения – здравно, социално и икономическо. В своята работа Министерството на външните работи се ръководи от принципите на солидарност и недопускане задълбочаване на различията и създаване на нови разделения в ЕС. Основен приоритет за страната ни бе това ЕС да остане единен и да излезе от кризата по-силен и по-подготвен.

**Участие в Съвета на ЕС и неговите подготвителни органи**

През отчетния период бе осигурена подготовката на българското участие в редовните и извънредни заседания на Съвет „Външни работи“ (25 януари, 22 февруари, 22 март, 10 май, 21 юни), както и на неформалната среща на министрите на външните работи „Гимних“ (26-27 май, Лисабон). През първата половина на 2021 г. бяха подготвени неформалните видеоконферентни заседания на министрите по европейски въпроси на 18 януари, 23 февруари, 23 март, 20 април и редовните заседания на Съвет „Общи въпроси“ (СОВ) на 11 май и 22 юни.

**Изпълнение на националните цели и приоритети, чрез участието на България във формирането на политики на ООН**

Съвместно с българските постоянни представителства към ООН в Ню Йорк, Женева и Виена, МВнР съдейства за защита на националните интереси при участието на Република България в работата на ООН и при изготвянето на общи позиции на ЕС по теми на ООН чрез провеждане на двустранни и многостранни срещи по актуални въпроси от дневния ред на Световната организация.

**Активни и прагматични двустранни отношения**

През първата половина на 2021 г. Република България продължи активно да задълбочава двустранните политически, икономически и културни отношения със страните от Югоизточна Европа. Централно място продължи да заема темата за европейската перспектива и свързаността на страните от Западните Балкани. Бяха предприети конкретни мерки за възстановяване на доверието и възобновяване на открития и съдържателен диалог с Република Северна Македония. Бяха проведени двустранни срещи на всички възможни нива с цел проучване на възможностите за постигане на взаимно приемливи решения на отворените въпроси и стриктното прилагане от страна на РСМ на буквата и духа на Договора за приятелство, добросъседство и сътрудничество от 2017 г.

Сред приоритетните области на сътрудничеството с държавите от Западна и Централна Европа през първата половина на 2021 г. бяха: развитие на двустранното сътрудничество и защита на интересите на България; утвърждаване на България като страна с благоприятна икономическа и финансова среда и предпочитана дестинация за бизнес и инвестиции; утвърждаване на България като страна с дългогодишни традиции и значими постижения в сферата на науката, образованието и културата и задълбочаване на сътрудничеството в тези области; разширяване на мрежата от двустранни партньорства и развитие на традиционните приятелски отношения с европейските държави.

Важен аспект в дейността на МВнР бяха страните от Източното съседство. Водещо място заема Украйна, предвид продължаващата криза и наличието в страната на най-голямата българска историческа общност зад граница.

Продължиха последователните усилия за утвърждаване и възходящо развитие на стратегическото партньорство на България със САЩ, задълбочаване на двустранните отношения с Канада и за развиване на отношенията и сътрудничеството между Република България и държавите от Латинска Америка и Карибите.

Регионът на Близкия изток и Африка традиционно е във фокуса на българската външна политика и въпреки трудностите, породени от COVID-19, през отчетния период бяха положени усилия за запазване на интензивния диалог с голяма част от партньорите.

Министерството продължи да работи за запазване на положителната тенденция на засилване на отношенията с държавите от азиатско-тихоокеанския регион в съответствие с нарастващото значение на региона в световната политика и икономика. Положени бяха усилия за укрепване на икономическото сътрудничество и разширяване позициите на българския бизнес в държавите от АТР, включително чрез работа по получаване на разрешение за износ на български хранителни и земеделски продукти за азиатските страни.

**Дейност на България в глобални и регионални международни организации и други многостранни формати**

През отчетния период продължи дейността по осигуряване на подкрепа за: кандидатурата на Република България за непостоянен член на Съвета за сигурност на ООН за периода 2038-2039 г.; кандидатури на Република България за членство в органи и организации от системата на ООН, в т.ч. кандидатурата на „Български Пощи“ ЕАД за член на Съвета по пощенска експлоатация на Всемирния пощенски съюз (ВПС) за периода 2021-2024 г. и кандидатурата на посланик Петко Драганов за член на Обединеното звено за инспекции на ООН (JIU) за периода 2026-2030 г.

Успешно завърши кампанията по кандидатурата на България за член на Комисията на ООН по превенция на престъпността и наказателно правосъдие (CCPCJ) за периода 2022-2024 г.